google/wiki40b huggingface dataset:
Henriette Wegner

Bakgrunn og oppvekst i Hamburg (1805–1824)

Hun ble født i byrepublikken Hamburg. Hun var yngste datter av mangeårig medeier i Berenberg Bank L.E. Seyler og Anna Henriette Gossler; faren var også president for et av Hamburgs tre politiske hovedorganer, Commerz-Deputation, samt medlem av parlamentet og regjeringen på forskjellige tidspunkter. Hun var barnebarn av den kjente sveitsiske teaterlederen Abel Seyler og av bankierene Johann Hinrich Gossler og Elisabeth Berenberg, som tilhørte en opprinnelig belgisk familie som grunnla Berenberg Bank i 1590. Hun var kusine til Hermann Gossler, statsoverhode i byrepublikken Hamburg. På farens side var hun etterkommer etter bl.a. slektene Burckhardt, Socin, Merian og Faesch, som alle var blant Basels ledende patrisierfamilier. På morssiden tilhørte hun Hamburgs delvis nederlandskættede storborgerskap og var også etterkommer etter bl.a. slektene Amsinck og Welser.
Året etter at hun ble født ble Hamburg okkupert av Frankrike i forbindelse med Napoleonskrigene; Hamburg var i perioden 1811–1814 innlemmet i Frankrike, før byen igjen ble en selvstendig republikk. Under den franske okkupasjonen ble hennes far tatt som gissel av franskmennene sammen med en håndfull andre av bystatens fremste borgere, og Berenberg Bank flyttet senere sitt hovedkvarter til deres private hjem. Henriette Seyler vokste opp i et utpreget anglofilt og internasjonalt orientert hjem, og snakket en rekke språk. Hun ble oppdratt av guvernanten Sophie Hoppenstedt, som arbeidet for familien i 25 år.
Neolucanus hagiangensis

Utseende

En middelsstor (30-36 millimeter) og bred, blank, svart hjortebille. Hannens kjever er litt kortere enn hodet, knivformede med tenner langs innerkanten. Pronotum er avrundet, stort og bredt, noe innsnevret bakerst. Dekkvingene er noe hvelvede, litt innsunkne på sidene foran. Beina er svarte.

Utbredelse

Arten er utbredt i det nordlige Vietnam.
Lukas Hinterseer

Landslaget

19. november 2013 fikk han sin første landskamp for Østerrike mot USA
Han ble tatt ut i Østerrikes EM-tropp til EM i Frankrike 2016.
Flerovium

Egenskaper

Ifølge teorien om stabilitetsøya, kan man forvente at noen atomkjerner i området rundt 114 protoner og 184 nøytroner (for eksempel isotopen ²⁹⁸Fl) skal være relativt stabile. Flerovium finnes ikke i naturlig tilstand, så det blir bare framstilt i laboratorier. Alle isotopene av flerovium som er framstilt fram til nå, er nøytronfattige. Det betyr at de har hatt betydelig færre nøytroner enn 184, som er et «magisk tall» for å oppnå en mer stabil isotop. De fire isotopene framstilt så langt har alle blitt brutt ned i løpet av svært kort tid, så det har følgelig heller ikke vært mulig å gjøre noen studier av grunnstoffets kjemiske og fysiske egenskaper.

Isotoper

4 isotoper er hittil kjent, og de er alle ustabile (og dermed radioaktive): ²⁸⁹Fl med halveringstid 21 sekunder, ²⁸⁷Fl med halveringstid 0,48 sekunder, ²⁸⁶Fl med halveringstid 0,13 sekunder, og ²⁸⁵Fl med halveringstid 0,58 millisekunder. ²⁸⁶Fl kan nedbrytes ved spontan kjernespalting (fisjon), de andre nedbrytes ved utsendelse av alfastråling (alfahenfall).
CAS-nummer: 54085-16-4

Forekomst

Flerovium finnes ikke naturlig i noen form. Det kan bare bli framstilt kunstig i laboratorier. En metode er å bombardere ²⁴⁴Pu (plutonium) med tunge ⁴⁸Ca (kalsium)-ioner. Framstilling av ²⁹⁸Fl er ønskelig, da denne isotopen er ventet å være mer stabil enn de andre kjente isotopene av grunnstoffet, men en slik framstilling vil bli svært vanskelig å gjennomføre, da kombinasjonen av atomkjerner som blir 114 protoner og 184 nøytoner (det samme som ²⁹⁸Fl), ikke er tilgjengelig i veibar mengde.

Anvendelse

Bortsett fra forskningsformål har ikke flerovium noe bruksområde pr. i dag.
Aperitiff

Historie

Opprinnelsen til aperitiffer er ikke kjent, men enkelte mener at konseptet med å innta en alkoholholdig drikk før et måltid går tilbake til oldtidens Egypt.
Den første drikken ble solgt spesifikt som en aperitiff var vermut, en sterkvin som ble oppfunnet av Antonio Benedetto Carpano i Torino året 1786. I løpet av det 19. århundre spredde skikken med å ta en aperitiff seg over hele Vest-Europa og den ble også svært vanlig i USA.
I Spania og noen land i Latin-Amerika er aperitiffer vanlige til tapas.

Typer

De vanligste aperitiffene er sterkviner; hvilke varierer fra et sted til et annet. Man finner også andre drikker som brukes, for eksempel brennevinet ouzo i Hellas og pastis i Frankrike.
Finlands økonomi

Finlands økonomi er en høyt industrialisert blandingsøkonomi og en del av EUs indre marked. Finland har et bruttonasjonalprodukt per innbygger på linje med andre vesteuropeiske økonomier som Sverige, Frankrike, Tyskland og Storbritannia. Tjenesteytende næringer stod i 2012 for 71,2 % av bruttonasjonalprodukt, etterfulgt av produksjon og foredling med 26 % og primærnæringer med 2,8 %.
60 % av all handel skjer med andre EU-land. I EU har Finland tradisjonelt arbeidet for frihandel, bortsett innenfor jordbruksvarer. Finland er det eneste nordiske landet som deltar i eurosonen. Finlands fremste handelspartnere er Tyskland, Russland, Sverige, Storbritannia, USA, Nederland og Kina.
Metall- og verkstedindustrien er den betydeligste industrigren både med hensyn til sysselsetting og produksjonsverdi. Velkjente eksportartikler er papirmaskiner, landbruksmaskiner, trucker, bulldosere, containerskip og isbrytere. Skogsdrift og tilknyttet industri, herunder cellulose, papir og trevarer, spiller en sentral rolle i økonomien. Finland er en av Europas største kobberprodusenter. Det er en betydelig jern- og stål-, samt kjemisk og elektronisk industri. Innen sistnevnte bransje dominerer Nokia med produksjon av mobiltelefoner og annet telekommunikasjonsutstyr.
Finland har et underskudd på energikilder og en stor import av olje.
Et lite grøss?

Et lite grøss? er en norsk grøsser-TV-serie som ble sendt på NRK Fjernsynet fra 17. november 1973 til 19. januar 1974. Serien var i svart-hvitt.
Seiling under Asialekene 2010

Seiling under Asialekene 2010. Seiling var en av flere sporter under de 16. Asialekene som ble arrangert i Guangzhou i Kina. Konkurransene ble avviklet mellom 14. og 20. november 2010. Det ble konkurrert i seks klasser for menn, fem for kvinner og det var tre åpne klasser. 167 utøvere fra 17 nasjoner deltok og Kina ble beste nasjon med fire gullmedaljer foran India og Thailand og Japan med tre hver.
DivX

DivX, forkortelse for Digital Video Exchange er en videostandard laget av DivXNetworks Inc. DivX er en av verdens mest utbredte teknologier innen video, og har per i dag over 200 millioner brukere verden over. DivX er kjent for å kunne komprimere lange og store videoer, typisk komprimeres DVD-videoer fra 5 gigabyte til ca. 700 megabyte.
Norsk fortellerforum

Norsk Fortellerforum (NOFF)  er en organisasjon for fortellere og andre som er interessert i fortelling.  Organisasjonen ble stiftet i Oslo 2. juni i 1996 og er landsomfattende. Organisasjonen har en bred medlemsgruppe som jobber med scenefortelling, fortelling i pedagogisk sammenheng, innen helse, i næringslivet, som litteraturformidling m.m.  
Styret i NOFF arrangerer kurs og fagkvelder for medlemmene, og arbeider i tillegg med å dokumentere fortellerpraksis i Norge, bidra til fagutvikling og fungere som informasjonsportal for norsk fortellerkunst. På sikt arbeides det med å opprette et nasjonalt kompetansesenter. Styreledere har bl.a vært Torgrim Mellum Stene, Kristine Haugland, Karen Høie og Tormod Fuglestad.

Fortellerkunst

Muntlig fortelling eller fortellerkunst er ikke teater eller opplesning, men en egen kunstart der selve fortellingen og møtet mellom den som lytter og den som forteller står i sentrum. Fortelleren har bare seg selv, sin stemme og sine indre bilder, og viktigst av alt – sine historier. Han eller hun gjenforteller ikke en nedskrevet tekst ordrett, men søker å gi historien sitt personlige særpreg. Kildene er som regel muntlige eller innsamlet tradisjonsstoff som myter, eventyr, legender, sagn og vitser. Skrøner og historier fra eget eller andres liv blir også fortalt.
Æresmedlemmer i Norsk Fortellerforum er Marit Jerstad, som opprettet fortellerkunst som eget studie på Høgskolen i Oslo, tidligere leder Lars Poverud, og Prinsesse Märtha Louise.
Western Mountain kraftverk

Western Mountain kraftverk er et kombinert gasskraftverk og oljekraftverk i Libya. Det har en installert produksjonskapasitet på 600 MW, fordelt på 4 turbiner. Anlegget ble påbegynt omkring 2000, fikk første turbin installert i 2005 og stod ferdig i 2006. Brenselkilden er naturgass og olje.
Skattumgården (Mysen)

Skattumgården er en bygård i Anton H. Mysens gate på Mysen i Eidsberg. Gården kom i Skattum-familiens eie i 1922, da Haldor Skattum kjøpte M.A. Lunds Herreekvipering. Sønnen Magne overtok gården i 1939 og foretok i 1962 ei større utbygging. Gården var i familien Skattums eie fram til 2005. Skattumgården består nå (2005) av sju leiligheter og fire næringslokaler.
Fylkesvei 7608

Fylkesvei 7608 går mellom Straumgård og Borg i Vestvågøy kommune. Veien er 8,9 km lang.
Frem til 2019 hadde veien betegnelsen fylkesvei 832.
The Rime of the Ancient Mariner

The Rime of the Ancient Mariner er et dikt skrevet av den engelske dikteren Samuel Taylor Coleridge sent på 1700-tallet. Diktet omhandler en sjømann som forteller sin historie, med moralen at man skal elske alle levende vesener. Det britiske Heavy-Metal bandet Iron Maiden har laget en sang kalt "Rime Of The Ancient Mariner".
Silverhawk kraftverk

Silverhawk kraftverk er et varmekraftverk i delstaten Nevada i det vestlige USA. Det har en installert produksjonskapasitet på 570 MW, fordelt på 1 blokk og 2+1 moderne gassturbiner. Operatør er Nevada Power Corp.
Utstyret er vesentlig levert av General Electric og Alstom. Anlegget ble bygget ut i årene 2000–2004. Brenselkilden er naturgass, og subsidiært fyringsolje.
James W. Gibson

Karriere

Etter 15 år som arbeider for sin onkel, bestemte Gibson seg på starten av 1900-tallet å opprette egne forretninger. På denne tida i Manchester var tekstilindustrien stor og Gibson fulgte i farens fotspor og begynte med uniformer. Han bygde fort opp gode kontakter siden farens navn fortsatt var godt kjent i byen. Forretningene vokste seg jevnt større og da første verdenskrig brøt ut, fikk Gibson sin første store kontrakt. Selskapet hans begynte å lage uniformer for Storbritannias forsvar, noe som førte til at Gibsons rykte etter krigen var bra og han var en respektert mann.
Etter krigen var naturlig nok behovet for uniformer mindre, så Gibson trengte en annen kilde for sin inntekt. Gibson kom med et tilbud om å lage uniformer for byens trikkeførere og konduktører. Det ble en suksess. I 1924 inngikk han samarbeid med to herrer ved navn F. Jones og R.H.H. Briggs, og de etablerte selskapet Briggs, Jones and Gibson. De flytta lokaler til Collyhurst midt i Manchester, og talentene til de tre herrene førte til utvidelse, både i Manchester og i andre byer. Men i 1926 døde Jones og Briggs bestemte seg for å selge sine aksjer til Gibson, som nå hadde alle aksjene i selskapet. Til tross for den store depresjonen, klarte Gibson seg gjennom andre interesser.

Manchester United

Manchester United var i store økonomiske problemer som følge av den store depresjonen. Etter at den tidligere eieren John Henry Davies døde i 1927, gikk ting nedover. Davies hadde i 1902 redda United fra konkurs og i hans 25 år i klubben vant United to ligagull og en FA-cup. Gibson var ingen fotballmann, men han var en stolt Mancunian (Mancunians er folk fra Manchester). Gibson var ikke villig til å la en lokal institusjon som United forsvinne, så han gikk inn med £2000 av sine egne penger. Men han var ikke fornøyd bare ved å redde klubben, han ville utvikle den til å sette Manchester tilbake på kartet. Han ville spytte inn mer penger hvis andre interesserte kunne matche hans originale sum på 2000 pund. Fire nye medlemmer kom til i styret, hver og en med 2000 pund. Fansen hadde to år tidligere kommet med fem ønsker: En ny styreformann, et nytt styre, penger, lovnader om nye spillere og en ny manager. Men suksessen på banen uteble og United rykka nesten ned i 3. divisjon i 1934. Bare seier i siste kamp mot Millwall gjorde at United beholdt plassen i 2. divisjon. Klubben har verken før eller seinere vært så langt nede i seriesystemet.
Gjennom den store depresjonen bidrog Gibson med rundt £40 000. Etter at Old Trafford ble bomba av tyskerne under andre verdenskrig, var det Gibson som finansierte oppbygginga av Uniteds hjemmebane. Det eneste trofeet Gibson fikk oppleve som eier av Manchester United, var seieren i FA-cupfinalen i 1948. Han døde i 1951 og hans kone var fortsatt klubbens største aksjeeier da hun døde 20 år seinere.
Leirvika naturreservat

Leirvika naturreservat ligger innerst i Beiarfjorden i Beiarn kommune i Nordland. Naturreservatet har et areal på 1 071 dekar, hvorav 656 dekar sjøareal. Området er vernet for å ivareta et unikt strandengområde med det naturlig tilknyttede plante- og dyreliv.
Leirvika naturreservat ligger like ved Arstadlia–Tverviknakkan naturreservat.
Troyus turneri

Utseende

En ganske liten, mørkbrun smyger. Oversiden er mørkbrun med lys forvingespiss, på undersiden har bakvingen et kraftig, lysgult tverrbånd.

Levevis

De aller fleste har larver på gress eller andre enfrøbladete planter.

Utbredelse

Arten er kjent fra Jamaica.
Hallstavik

Hallstavik er et tettsted ved Edeboviken i Norrtälje kommune i Stockholms län i landskapet Uppland i Sverige. Stedet ligger midt i Roslagen, ved munningen av Skeboån. I 2010 hadde tettstedet 4 476 innbyggere.
Hallstavik ligger cirka 44 kilometer nordøst for Norrtälje og 60 kilometer øst for Uppsala. Stedet var lite frem til Hallsta pappersbruk ble etablert i 1915. Eierkonsernet Holmen Bruk ble i mellomkrigstiden utviklet til en betydelig produsent av avispapir og papir til magasiner i Sverige. For å transportere papiret ble det etablert en jernbane i 1977 til Hargshamn, men den er bare for godstrafikk og frakter papiret til havnen for eksport.
Skuespilleren Peter Engman er fra Hallstavik. Stedet er også hjemsted for speedwayklubben Rospiggarna.
Maximiliano Rodríguez

Liverpool

I januar 2010 skrev Maxi under på en treårskontrakt med Liverpool FC etter at kontrakten hans med Atlético Madrid var gått ut.
Den 23. april 2011 satt Maxi Rodrugiez sitt første hat-trick for Liverpool, i 5-0 seieren over Birmingham City.
I juni 2012 skrev Maxi Rodriguez under for Newell's Old Boys, som han startet karrieren sin hos. dagen han ble signert ble han møtt av tusenvis av fans, som ønsket han velkommen til klubben.
Maxi Rodriguez beskrev det som den lykkeligste dagen i hans liv.
Fredrik Berglund

Tidlige år

Berglund startet sin profesjonelle karriere hos IF Elfsborg og var en nøkkelspiller sammen med Anders Svensson og Tobias Linderoth, og de tre fikk tilnavnet «The Headband Gang». I 2000-sesongen ble han toppskårer i den svenske ligaen og han tiltrakk seg utenlandsk interesser og signerte etterhvert for den nederlandske klubben Roda JC for en sum på 750.000 EUR. Norske Stabæk var også interessert i å signere svensken, men svensken ville heller ut i Europa.

Roda JC

Berglund hadde et vanskelig opphold i Nederland, og etter 1,5 år ble han sendt på utlån tilbake til Sverige og IF Elfsborg. Han returnerte til Nederland for slutten av 2003-2004 sesongen og spilte noen få kamper.

Danmark

Våren 2004 gikk han til det danske laget Esbjerg fB som betalte en rekordhøy overgangssum på 150.000 EUR for spissen. Berglund debuterte for Esbjerg den 14. mars 2004 i en bortekamp mot Brøndby IF. Berglund skåret to mål, og hadde tre målgivende i en knusende 6-1 seier.
Berglund spilte 2,5 år i Esbjerg før han ble solgt til det danske storlaget F.C. København sommeren 2006. Han spilte bare en sesong i klubben, og rakk 52 kamper (Liga, cup, Royal League og Mesterligaen) med 18 mål. Han spilte igjen sammen med tidligere lagkamerat Tobias Linderoth.
Den 26. november 2006 slo han Erik Bo Andersens rekord for raskeste 50 skårede mål i den danske Superligaen. Andersen brukte 97 kamper på å skåre 50 mål, men Berglund kunne, med et mål mot Randers FC, skåre sitt mål nr. 50 etter 93 kamper.
Våren 2007 kjøpte så klubben den Brasilanske spissen Ailton Almeida som dyttet Berglund ut av førstelaget, og da F.C. København sommeren 2007 signerte landslagsspilleren Morten Nordstrand, befant Berglund seg som fjerde eller femte valg for en av de to plassene som spiss. Bare et par dager etter at Nordstrand kom til klubben, dro Berglund tilbake til Sverige og signerte igjen for Elfsborg, til en overgangssum på 4,9 millioner DKK, 750.000 EUR.

Elfsborg

Berglund spilte sin første kamp igjen for Elfsborg den 12. juli 2007 da han kom innpå som innbytter i en 2-0 seier hjemme mot AIK. 
Foran sesongen 2009 mistet Berglund litt av motivasjonen, og uttalte at han fryktet å få lite spilletid.

Stabæk

Den 31. mars 2009, bare ti minutter før utløpet av det norske overgangsvinduet, annonserte de regjerende norske seriemestrene fra 2008, Stabæk at de hadde signerte Fredrik ut sesongen 2009. Stabæks trener Janne Jönsson tok kontakt med Berglund etter at Daniel Nannskog fikk nyss om at at Fredrik Berglund kunne være på vei vekk fra Elfsborg, under en landslagssamling.

Landslagsspill

Fredrik Berglund har spilt tolv landslagskamper for Sverige og har skåret to mål. Han fikk sin debut med landslaget den 10. februar 2001 i en vennskapskamp mot Thailand.
Tenjou Tenge

Tenjho Tenge (japansk 天上天下 Tenjō Tenge, bokstavelig på norsk Himmel og jord) er en japansk tegneserie og tegnefilm, manga og anime, som er skapt av Ōgure Ito. Tittelen refererer til et sitat av Buddha da han ble født: «Jeg alene er æret på himmel og jord».
Serien handler om Souichiro Nagi og hans venn Bob. De kommer til en kampsportskole og bestemmer seg for å bli medlem. Av medlemmene er Maya Natsume og hennes søster Aya Natsume og Masataka Takayanagy. Sammen trener de for å bli med i kampsportturneringen og slå et annet lag som blir ledet av Mitsuomi, som drepte storebroren til Maya Natsume.
Tegneserien blir utgitt av Shueishas Ultra Jump i Japan og blir i USA utgitt av DC Comics under merket CMX.
Birger Brosa

Birger Brosa eller Birger av Bjälbo (død 9. januar 1202 på Visingsö) var jarl av Sverige 1174–1202 og en av de aller største statsmenn i Sverige gjennom tidene.
Birger Brosa var sønn av Bengt Snivil og en gang før 1170 giftet han seg med kongsdatteren Brigida Haraldsdatter, datter av kong Harald Gille av Norge. Birgitta hadde tidligere vært gift med Magnus Henriksson som hadde styrt i Uppsala 1160–1161. Birger Brosa bar en lilje som våpen. Tilnavnet Brosa betyr, i henhold til islandske kilder på 1300-tallet, «den leende».
Han var sin tids mektigste mann i Østergøtland og eide foruten Bjälboättens hovedgård også andre gårder i Østergøtland, Närke og Värmland. Det er også sannsynlig at han hadde gårder i Sörmland hvor han hadde visse privilegier, såkalt patronatsrett, til Sankt Eskils kirke i Sörmland, og han var også en stor velgjørere av Riseberga kloster hvor Birgitta tilbrakte hennes tre siste år etter at Birger døde.
Birger var også involvert i forhold utenfor sitt eget land. Han gav økonomisk og militær støtte til de norske birkebeinerne, en politisk gruppering som kjempet om kongemakten i Norge. Birger støttet birkebeinernes første konge, kona Birgittas nevø Øystein Øysteinsson Møyla, som oppsøkte Birger og Birgitta i 1174. Ifølge Snorre fikk Øystein både penger og menn av Birger. Tre år senere oppsøkte den neste birkebeinerkongen Sverre Sigurdsson Birger, og også Sverre fikk militær og økonomisk støtte ifølge Sverres saga. Birgers sønn, Filip, ble rundt 1190 jarl hos Sverre.
Han synes å ha vært en særdeles sterk og samtidig sta lederskikkelse som med store politiske evner lykkes å holde fred i en lang periode i Sverige. Karakteristisk nok brøt det ut store og blodige maktfeider nesten umiddelbart etter at han døde.

Fiksjon

I Jan Guillous roman-trilogi er Birger Brosa farbror til Arn Magnusson og Eskil Magnusson ved å være en yngre bror til Magnus.
Bolbotritus

Utseende

Store (30-40 millimeter), avlange, blanke, brunsvarte trebukker. Slekten kjennes særlig på antennene hos hannene, som er ganske korte (betydelig mindre enn halvparten så lange som kroppen), det tredje leddet er kraftig fortykket, pæreformet. Hunnene har mer "normalt" utseende antenner. Pronotum har rundede sider. Dekkvingene er jevnbrede.

Utbredelse

Slekten er vidt utbredt i det østlige og sørlige Afrika.
Amt für Statistik Berlin Brandenburg

Amt für Statistik Berlin Brandenburg ble stiftet 1. januar 2007 og fører offentlig statistikk for de tyske delstatene Berlin og Brandenburg.
Birgit Nissen

Liv og virke

Hun vokste opp i Bærum og bodde på Voll. Hun tok artium ved Nissen skole i 1919, og studerte ved University of Pittsburgh 1928–29.
Som journalist arbeidet Birgit Nissen i Norges Kvinner 1920–29, deretter i avholdsavisen Folket. Etter 1933 var hun «fri journalist i arbeiderpressen», og markerte seg «med skarp penn mot den gryende fascismen». Hun arbeidet også i organisasjonstidsskrift som Hjemmene's vels blad, Arbeideren og Tidsskrift for alkoholfri kultur.
En periode var Birgit Nissen sekretær for Gustav Vigeland og katalogiserte hans arbeider. Hun tilegnet diktet Troyaborgens fremtidssagn til Vigeland. Et annet av Nissens dikt er tilegnet Olaf Kullmann, offiseren som på 1930-tallet markerte seg i offentligheten som pasifist, dannet Folkereisning mot krig i 1937 og døde i Sachsenhausen i 1941. Nissens dikt dedisert til Kullmann bærer tittelen Skitur.
Hun arbeidet fra 1937 som lærer i norsk og korrespondanse ved Bærum yrkesskole. Hun var medlem av Bærum kommunestyre fra 1938.
Hun var styremedlem i Norges fredsforening i 1928, holdt et kurs i regi av Norsk Kvinnesaksforening i 1932, og var varamedlem til styret i Arbeiderpartiets kvinnesekretariat i 1939.

Annen verdenskrig

Birgit Nissen ble arrestert for «tyskfiendtlig virksomhet», det vil si illegale aviser, første gang i oktober 1942 og satt i Bredtvedt fengsel. Hun ble løslatt 20. oktober 1942, men arrestert for annen gang den 1. juni 1943. Hun ble overført fra Bredtvedt til Grini fangeleir 6. juni og ble sendt videre til konsentrasjonsleiren Ravensbrück 6. oktober 1943. På vei hjem fra Ravensbrück med De hvite bussene var hun smittet med flekktyfus; hun ble innlagt på Hälsingborg epidemisykehus ved ankomst til Sverige, og døde der etter fire dager.
Diktsamlingen Dikt utkom posthumt på Aschehoug i 1949.
Varangermusikerne

Varangermusikerne betegner Scene Finnmarks to utøvende musikere i Øst-Finnmark. Musikerne lokalisert til Vadsø, og har alle solid utdannelse og erfaring fra klassisk og rytmisk musikk.
Bølereika

Bølereika er et stort, gammelt eiketre på gården Bøler ved fylkesvei 22 helt sør i Nittedal. Treet ble ved skjøte av 1. juli 1871 kjøpt av konsul L. Meyer på Losby Gods for 25 daler. Det ble satt som betingelse at verken selgeren, kjøperen eller noen etterfølgere skulle ha rett til å hogge treet. Treet ble gitt til Nittedal kommune fra Losby bruk i 1983. Nittedalsporten hevder at treet er fredet etter naturvernloven, men dette framgår ikke av Miljødirektoratets egen database Naturbase.no.
Eika er ett av 13 motiver på kommunens ordførerkjede.